Raketa Sojuz-2.1a na štartovacej rampe kozmodrómu Vostočnyj

Rusko: Kozmodróm Vostočnyj
Poloha kozmodrómu v rámci Ruska

Raketa Sojuz v montážnej budove
**Kozmodróm Vostočnyj** (rus. Космодром «Восточный» – *Kosmodrom „Vostočnyj"*) je ruský kozmodróm pre civilné aj vojenské štarty. Na rozdiel od Bajkonuru, ktorý sa nachádza v Kazachstane a ruská strana ho má v dlhodobom prenájme, Vostočnyj sa nachádza na ruskom území, a to v Amurskej oblasti pri sídlisku mestského typu Ciolkovskij neďaleko čínskych hraníc asi 300 km severne od mesta Blagoveščensk. V Rusku sa nachádza viacero menších kozmodrómov, ale Vostočnyj predstavuje plnohodnotnú náhradu Bajkonuru. Prvá nepilotovaná misia odštartovala z kozmodrómu 28. apríla 2016. Vzniklo tu aj nové mesto, v ktorom žije personál kozmodrómu. Mesto leží v súčasnom katastrálnom území sídliska Ciolkovskij.

Dôvody pre stavbu
-----------------

Dôvodov pre stavbu vlastného plnohodnotného kozmodrómu bolo viacero. Jednak išlo o politické dôvody, kozmodróm navyše upevňuje pozíciu Ruska na rastúcom globálnom kozmickom trhu. Ďalšie aspekty boli ekonomické: za Bajkonur je nutné platiť Kazachstanu ročný prenájom vo výške 115 miliónov dolárov. Takisto sa predpokladalo, že výstavba kozmodrómu Vostočnyj podporí ekonomickú situáciu ruského Ďalekého východu.

Plánovanie a stavba
-------------------

Výstavba sa plánovala už od roku 2007. Jej zbrzdenie však zapríčinila ekonomická kríza a výpadok príjmov Ruska v oblasti vývozu ropy a ďalších surovín. V októbri 2011 začalo mapovanie oblasti budúceho kozmodrómu. Plánované investície mali dosiahnuť v prvých troch rokoch výšku 810 miliónov dolárov.

Už predtým sa blízko nachádzala raketová divízia ruskej armády a neskôr kozmodróm Svobodnyj. Jeho efektivita ale nebola príliš veľká (za celú dobu jeho existencie bolo vypustených len päť ľahkých rakiet), a to bolo aj dôvodom na jeho uzavretie. Myšlienka na stavbu kozmodrómu na tomto mieste ale nebola úplne zavrhnutá, a tak vznikol nápad na kozmodróm Vostočnyj. Stavba začala v druhej polovici roka 2011. Tvorba infraštruktúry mala trvať dva a pol roka. Nachádzajú sa tu štartovacie komplexy pre rakety Sojuz-2 a Angara. V súvislosti s výstavbou vzniklo blízko mesta Ciolkovskij úplne nové mesto, kde bývajú ľudia, ktorí sa podieľali na stavbe a obsluhujúci personál.

Referencie
----------

1. 1 2 3 4 5  BERKOVÁ, Helena; PIROCH, Jan. *Rusko začíná s výstavbou nového kosmodromu Vostočnyj* [online]. Český rozhlas, 2011-10-18, [cit. 2012-01-05]. Dostupné online.
2. ↑  ČT24. *Rusko chystá stavbu nového kosmodromu Vostočnyj* [online]. Česká televize, 2010-07-20, [cit. 2012-01-05]. Dostupné online.
3. 1 2  KRAMNIK, Ilja. *Kosmodrom Vostočnyj. První pilotovaný let v roce 2018* [online]. Hlas Ruska, 2012-04-16, [cit. 2012-05-28]. Dostupné online.
4. 1 2   *Začíná výstavba kosmodromu Vostočnyj* [online]. Hlas Ruska, 2011-10-24, [cit. 2012-05-28]. Dostupné online.

Pozri aj
--------

* Bajkonur
* Pleseck (kozmodróm)

Iné projekty
------------

Commons
* Spolupracuj na Commons Commons ponúka multimediálne súbory na tému **Kozmodróm Vostočnyj**

Externé odkazy
--------------

* Kozmodróm Vostočnyj na stránkach russianspaceweb.com (po anglicky)
* Kozmodróm Vostočnyj v Malej encyklopédii kozmonautiky (po česky)

Zdroj
-----

*Tento článok je čiastočný alebo úplný preklad článku Kosmodrom Vostočnyj na českej Wikipédii.*


|  |  |
| --- | --- |
| Portal | Kozmonautický portál |

| * z
* d
* u
Kozmodrómy |
| --- |
| Ázia | Čína - **CNSA**: Ťiou-čchüan • Tchaj-jüan • Si-čchang • Wen-čchang ♦ India - **ISRO**: SDSC • VSSC • TERLS ♦ Irán - **ISA**: Semnan ♦ Izrael - **ISA**: Palmachim ♦ Japonsko - **JAXA**: Tanegašima • Učinura ♦ Kazachstan - **RKA**: Bajkonur ♦ Severná Kórea - **KCST**: Tonghae • Tongch'ang-dong ♦ Pakistan - **SUPARCO**: Sonmiani • Rusko - **RKA**: Dombarovskij • Vostočnyj ♦ Južná Kórea - **KARI**: Naro |  |
| Európa | Rusko - **RKA**: Kapustin Jar • Pleseck • Švédsko - **SSC**: Esrange |
| Severná Amerika | Kanada - **CAF**, **CSA**: Fort Churchill ♦ USA - **NASA**: KSC • Wallops ♦ USA - **DoD**: Cape Canaveral • Vandenberg ♦ USA - Súkromné: Corn Ranch • Kodiak Launch Complex • Mid-Atlantic Regional Spaceport • Mojave Airport & Spaceport • Oklahoma Spaceport • Spaceport America • SpaceX Starbase |
| Južná Amerika | Brazília - **FAB**, **AEB**: Barrier of Hell Launch Center • Alcântara Launch Center ♦ Francúzsko - **ESA**, **CNES**: Guyanské stredisko pre vesmír |
| Pacifik | Marshallove osgtrovy - **DoD**: Reagan Test Site Mobile - Súkromné: Ocean Odyssey |